《子伟约见过已而饮于城东但以诗来次韵》
宋代·释德洪

一杯愁倡低眉峰，不平万事都消融。嗟余分身处处有，遥知到子谈笑中。

平生踪迹亦可笑，以丑见传如瘿枫。而公才大置闲地，正坐道骨合仙风。

颇闻少年类豪侠，臂鹰走马王城东。尔来闭门看脩竹，藉甚但传诗句工。

懒于能琴嵇叔夜，痴于恋酒王无功。明朝此乐堕渺莽，路隔关河魂梦通。

付子后堂以清夜，料理丝竹围酥胸。曲音少误即回顾，笑看杯面微波红。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。